2025-04-22

Informacija žiniasklaidai

**„Avietė“ paskolos tampa dar patrauklesnės: mažinama biurokratinė našta ir didinamas finansavimas verslui**

Nacionalinis plėtros bankas ILTE kartu su Ekonomikos ir inovacijų ministerija (EIMIN) atnaujino sutelktinių paskolų smulkiajam ir vidutiniam verslui (SVV) priemonės „Avietė“ sąlygas. Atsižvelgiant į rinkos poreikius, jos tampa dar lankstesnės – priemonei EIMIN skiria papildomai 20 mln. eurų, didinama „Avietės“ lėšų suma paskoloje ir ilginama paskolų trukmė.

„Verslui, ypač mažam, gyvybiškai svarbu turėti galimybių gauti paskolas savo plėtrai, kai dėl savo rizikos profilio jos negali to padaryti iš tradicinių finansų įstaigų. Todėl geriname verslui finansavimo prieinamumą per sutelktinio finansavimo platformas, didindami maksimalią „Avietės“ paskolos dalį, ilgindami investicinių paskolų trukmę bei mažindami biurokratinę naštą verslui“, – sako Ekonomikos ir inovacijų ministerijos kanclerė Eglė Radišauskienė.

Nuo šiol maksimali paskolos dalis didinama nuo 30 iki 50 tūkst. eurų, o investicinės paskolos trukmė ilginama nuo 3 iki 5 metų. Taip pat apyvartinėms paskoloms išlaidas pagrindžiančių dokumentų pateikimas nebus reikalingas, o investicinėms reikės pagrįsti bent 51 proc. paskolos sumos.

„SVV segmentas pasižymi dideliu augimo potencialu, tačiau dėl galimai jauno įmonės amžiaus, ribotos kredito istorijos ar rizikingo projekto susiduria su kliūtimis pritraukiant finansavimą rinkoje. Pakeistos „Avietės“ sąlygos suteiks geresnes finansavimo galimybes ir užtikrins didesnį lankstumą. Tokiu būdu verslai galės operatyviau įgyvendinti plėtros planus ir pasinaudoti rinkoje atsiveriančiomis galimybėmis“, – teigia Inga Beiliūnienė, ILTE Veiklos plėtros tarnybos vadovė.

Paskolos teikiamos per sutelktinio finansavimo platformas, kurios vertina tiek verslo projekto, tiek paties pareiškėjo finansavimo riziką. Norinčios pasinaudoti priemone įmonės kviečiamos kreiptis į ILTE finansavimo partnerius – jų sąrašas skelbiamas ILTE interneto svetainėje.

Svarbu pažymėti, kad „Avietė“ paskolos negali būti skirtos finansinių įsipareigojimų refinansavimui, finansinei veiklai ar gyvenamosios paskirties nekilnojamojo turto projektams.

*„Avietė“ – viena iš alternatyvių ILTE finansinių priemonių, leidžianti SVV greičiau ir lanksčiau gauti finansavimą rinkos sąlygomis. 2024 m. buvo pasirašyta 771 paskolos sutartis, kurių bendra suma siekė beveik 7 mln. eurų. Nuo priemonės veiklos pradžios 2018 m. sudaryta daugiau kaip 4 000 paskolų sutarčių, kurių vertė – beveik 79 mln. eurų. Iš jų apie 31 mln. eurų – ILTE lėšos, likusi dalis – pritrauktos privačios investicijos.*